CELEX: 52012PC0575
Language: ro
Date: 2012-10-05
Title: Propunere de DECIZIE A CONSILIULUI privind poziția care urmează să fie adoptată de Uniunea Europeană în cadrul Grupului internațional de studiere a iutei în ceea ce privește negocierea unui nou mandat după anul 2014

|
			
		
		
		52012PC0575
		
			Propunere de DECIZIE A CONSILIULUI privind poziția care urmează să fie adoptată de Uniunea Europeană în cadrul Grupului internațional de studiere a iutei în ceea ce privește negocierea unui nou mandat după anul 2014 /* COM/2012/0575 final - 2012/0277 (NLE) */
			
				
		
		
			
			   	EXPUNERE DE MOTIVE
1.           CONTEXTUL PROPUNERII
Grupul internațional de studiu privind
iuta (IJSG) a fost instituit sub egida Conferinței Organizației
Națiunilor Unite pentru Comerț și Dezvoltare (UNCTAD) și a
intrat în vigoare în 2002. Acordul de instituire a IJSG a fost acceptat de
Comunitatea Europeană la 15 aprilie 2002 prin Decizia 2002/312/CE a
Consiliului[1].
IJSG este un organism interguvernamental instituit în scopul de a
funcționa ca organism internațional al produsului (OIP) pentru
iută, chenaf și fibre înrudite. Mandatul său este de a promova
dezvoltarea durabilă a sectorului global al iutei în care sectorul privat
are un rol important și care se axează pe dezvoltarea de noi
utilizări, comercializare și reducerea sărăciei. 
Având în vedere faptul că mandatul din
acordul actual expiră în aprilie 2014, chestiunea reînnoirii acestuia,
prin negocierea unui nou mandat pentru IJSG, a fost discutată în
reuniunile Consiliului IJSG în 2011 și 2012. Această chestiune va fi
abordată din nou în cadrul următoarei reuniuni a Consiliului IJSG,
care urmează să aibă loc în luna noiembrie 2012, și cu
această ocazie ar urma să fie luată decizia oficială cu
privire la deschiderea negocierilor sub egida UNCTAD. 
Comisia consideră că, în forma sa
prezentă și, probabil, în cea viitoare, IJSG nu aduce nicio valoare
adăugată considerabilă pentru UE. Din punct de vedere comercial,
importurile UE de produse din iută și chenaf se ridică la
aproximativ 80 milioane EUR pe an. În plus, IJSG nu furnizează
nici analize de piață, nici statistici de comerț, deoarece
întreaga organizație se bazează în întregime pe datele furnizate de
Grupul interguvernamental FAO privind iuta (GIG/IU). Deși sectorul privat
este reprezentat în IJSG de aproximativ 150 de întreprinderi, doar 3 dintre
acestea provin din UE. 
Din perspectiva politicii de dezvoltare, IJSG
are un mandat de reducere a sărăciei și acest lucru este, în
sine, în concordanță cu obiectivele UE în materie de dezvoltare. Cu
toate acestea, o evaluare independentă efectuată în 2010 a
arătat că cele 15 proiecte de dezvoltare inițiate de IJSG în
ultimii 10 ani au avut un impact limitat asupra reducerii sărăciei.
În acest context, Comisia consideră că UE poate aborda reducerea
sărăciei mai bine prin programele sale bilaterale (și anume, în
Bangladesh și India, țări care dețin 96 % din
producția de iută) decât prin sprijinirea activității IJSG.
Principala problemă a ISJG este slaba sa
reprezentare. Într-adevăr, în urma retragerii Elveției în 2010, IJSG
poate număra în rândul membrilor săi numai India, Bangladesh, precum
și UE și cele 27 de state membre ale acesteia. Marocul, care
și-a exprimat interesul de a se alătura ISJG, își amână
aderarea ca urmare a alegerii recente a unui nou guvern. Alte țări
importatoare majore precum SUA, Canada și Turcia nu sunt membre ale IJSG.
Ca atare, IJSG ar putea fi considerat ca fiind mai degrabă o
organizație regională, decât o organizație
internațională. 
În lumina celor de mai sus, Comisia nu
recomandă deschiderea de negocieri pentru reînnoirea mandatului IJSG. 
Pentru a se acorda în continuare sprijin
sectorului iutei, Comisia recomandă concentrarea asupra grupului
interguvernamental existent privind iuta, chenaful și fibrele înrudite
(GIG/IU), gestionat de FAO, în vederea transformării acestui grup într-un
organism internațional al produsului. Principalele rațiuni sunt
următoarele:
·                        
În comunicarea „Lanțurile de produse agricole
de bază, dependența și sărăcia”[2], Comisia consideră că
abordarea bazată pe lanțul valoric este esențială pentru a
asigura participarea și a îmbunătăți veniturile micilor
producători agricoli. Începând cu 2005, Divizia Produse de bază
și comerț internațional a FAO a dezvoltat o amplă
expertiză în abordarea bazată pe lanțul valoric pe care a
aplicat-o deja în cazul altor produse de bază cum ar fi fibrele dure.
·                        
Fiind deja responsabilă de Grupul
interguvernamental privind fibrele dure[3],
FAO ar putea să valorifice cu ușurință aspectele comune
și sinergiile care există între iută și fibrele dure. 
·                        
Dacă existența IJSG încetează,
GIG/IU ar putea fi desemnat drept organism internațional al produsului. În
temeiul acestui statut, grupului îi va fi încredințată sarcina de a
iniția și urmări proiectele și de a mobiliza resurse
importante din partea Fondului comun pentru produsele de bază, dar și
din partea membrilor FAO sau a altor donatori. 
·                        
În ceea ce privește participarea, grupurile
interguvernamentale sunt deschise tuturor națiunilor membre ale ONU
și nu este necesar un proces îndelungat de ratificare. În plus, s-a
dovedit că dacă dezvoltarea de proiecte este încredințată
unui grup interguvernamental, acest lucru are un impact mai mare asupra
activității grupului și asupra participării
țărilor în curs de dezvoltare.
·                        
Reducerea sărăciei și
îmbunătățirea siguranței alimentare sunt principalele
obiective ale FAO. Având în vedere, pe de o parte, vasta experiență
în consilierea guvernelor și în analizarea/elaborarea politicilor,
și, pe de altă parte, experiența sa de teren, în special în ceea
ce privește micii agricultori și întreprinderile mici, se pare că
FAO este bine plasată pentru a orienta politicile în direcția
reducerii sărăciei și a integrării preocupărilor
comunităților sărace în politicile naționale. În calitate
de membru al FAO, UE este bine plasată pentru a se asigura că obiectivele
sale sunt luate în considerare în mod corespunzător.
2.           Dispoziții în vigoare în domeniul
propunerii
Comunitatea a acceptat Acordul de instituire a
Grupului internațional de studiu privind iuta la 15 aprilie 2002, în
temeiul Deciziei 2002/312/CE a Consiliului.
3.           Rezultatele consultărilor cu
părțile interesate și ale evaluării impactului
În cadrul reuniunii grupului de lucru al
Consiliului privind produsele de bază (PROBA) din 14 iunie 2012,
statele membre s-au exprimat împotriva deschiderii negocierilor în vederea
reînnoirii mandatului IJSG.
4.           Elementele juridice ale propunerii
·                        
Temei juridic
Articolul 207 alineatele (3) și (4)
și articolul 218 alineatul (9) din Tratatul privind funcționarea
Uniunii Europene.
·                        
Subsidiaritate
Propunerea intră în domeniul de
competență exclusivă.
·                        
Proporționalitate
Nu se aplică.
·                        
Alegerea instrumentelor
Instrumentul propus: Decizie a Consiliului.
5.           Implicațiile bugetare
Contribuția anuală la bugetul
administrativ al IJSG este de 310 000 EUR (în iulie 2012). Concentrarea
asupra GIG/IU al FAO nu va avea implicații financiare, deoarece costurile
de funcționare a grupului interguvernamental sub egida FAO sunt acoperite
de bugetul curent al FAO. De fapt, UE va economisi 310 000 EUR.
Concluzie
Având în vedere cele de mai sus, Comisia
propune Consiliului să stabilească următoarea poziție în
numele Uniunii Europene, și să autorizeze, prin urmare, Comisia
să se opună deschiderii negocierilor pentru reînnoirea mandatului
IJSG.
2012/0277 (NLE)
Propunere de
DECIZIE A CONSILIULUI
privind poziția care urmează
să fie adoptată de Uniunea Europeană în cadrul Grupului
internațional de studiere a iutei în ceea ce privește negocierea unui
nou mandat după anul 2014
CONSILIUL UNIUNII EUROPENE,
având în vedere Tratatul privind
funcționarea Uniunii Europene, în special articolul 207 alineatele (3)
și (4), coroborat cu articolul 218 alineatul (9),
având în vedere propunerea Comisiei Europene,
întrucât:
(1)       Acordul de stabilire a
mandatului Grupului internațional de studiu privind iuta din 2001 a fost
semnat și încheiat în numele Comunității Europene la 15 aprilie
2002 prin Decizia 2002/312/CE a Consiliului[4].
(2)       Actualul mandat expiră
la 30 aprilie 2014, iar chestiunea deschiderii negocierilor pentru reînnoirea
acestuia va fi discutată în cadrul reuniunii celei de-a 15-a sesiuni a
Consiliului Grupului internațional de studiu privind iuta din noiembrie
2012.
(3)       Reînnoirea acordului
menționat nu este în interesul Uniunii,
ADOPTĂ PREZENTA DECIZIE: 
Articolul 1
Poziția Uniunii în cadrul Grupului
internațional de studiu privind iuta este de a vota împotriva deschiderii
negocierilor pentru reînnoirea mandatului pentru perioada de după anul
2014.
Articolul 2
Comisia este autorizată prin prezenta
să exprime această poziție în cadrul reuniunilor Consiliului
Grupului internațional de studiu privind iuta.
Articolul 3
Prezenta
decizie intră în vigoare la data adoptării.
Adoptată la Bruxelles,
                                                                       Pentru
Consiliu,
                                                                       Președintele
[1]               JO L 112, 27.4.2002, p. 34.
[2]               COM(2004) 89.
[3]               GIG privind fibrele dure are statutul de organism
internațional al produsului, deoarece nu există nicio organizație
internațională care se ocupă de acest produs.
[4]               JO L 112, 27.4.2002, p. 34.